钦定古今图书集成/明伦汇编/氏族典/第128卷 > 陈让
## 钦定古今图书集成/明伦汇编/氏族典/第128卷 > 陈让

按《泉州府志》：“让字以礼，晋江人。嘉靖辛卯，举乡试第
一，连擢甲第，授绍兴府推官，征入为监察御史。建昌
侯张延龄得罪系狱，出毁讪语。市人刘东山为其父
所讼，亦在系恨提狱主事罗虞臣笞己，遂摭延龄事，
并虞臣讦奏之，东山逃归。让方巡东城，檄兵马司捕
获穷治之。东山遂奏诬让与延龄通，所株连如前语。”
上大怒，逮让下狱。让从狱中上疏，赦出让，械死东山。
让名震京师。会章圣皇太后崩，上方营陵寝于大峪
山。已，复欲幸承天，奉睿皇帝梓宫合葬。让疏言不宜
改迁，削职为民，以寿终。隆庆改元，赠官光禄少卿。